text: दरअसल, सीएसी को टीम की जिम्मेदारी और कप्तान, कोच तथा चयनकर्ताओं के प्रदर्शन की निगरानी के अधिकार देने के बदले, लगता है, बीसीसीआइ ने एक और दंतहीन समिति बना डाली है, जिसका काम सिर्फ सचिव और अध्यक्ष को अपनी सिफारिशों की रिपोर्ट सौंप कर मुक्त हो जाना है. उसके बाद उनकी मर्जी, वे उसका चाहे जो करें. समिति को वास्तविक अधिकार न देने का बीसीसीआइ का यह कदम आगे चलकर एक और बेमानी हरकत के रूप में ही गिना जा सकता है. इससे सबसे बढ़कर तो यह लगता है कि बोर्ड टीम पर किसी भी तरह से अपना नियंत्रण ढीला नहीं करना चाहता.